
			Om forfatterne

			Jan-Ole Hesselberg er psykologen fra TV-suksessene Folke­opplysningen (NRK1) og Typisk deg med Petter Schjerven (TVNorge). Der har han vist oss hvor irrasjonelle vi mennesker kan være.

			Til daglig er han programsjef i Stiftelsen Dam og leder for Kavlifondets helse­forsknings­program. Til sammen deler disse to stiftelsene ut rundt 400 millioner kroner årlig. Jan-Oles ansvar er å sørge for at beslutningene som ligger til grunn for fordelingen av kronene, er så gode og upartiske som mulig. I den forbindelse tar han en doktorgrad i beslutningspsykologi ved Psykologisk institutt ved Universitetet i Oslo. Han er også medlem i Den nasjonale forskningsetiske komité for medisin og helsefag (NEM).

			Reidunn Lognvik Reinholdt er tekstforfatter og sparringpartneren til Jan-Ole i skrivingen av denne boka. De møttes gjennom arbeidet med Typisk deg med Petter Schjerven. Siden den gang har hun arbeidet som idéutvikler og manusforfatter, hovedsakelig med forsknings­formidling.

			Boka er et resultat av samtaler og kunnskapsutveksling mellom dem. Mens Jan-Ole er god på de gode beslutningene, har Reidunn lang erfaring med de dårlige, en innsikt som har kommet godt med i arbeidet med denne boka.







			«J to the O»

			For et par år siden skulle jeg på juleavslutningen for fri­idretten til datteren min. Det var en to timers lang seanse med diplomutdeling, og jeg gledet meg ikke. I tillegg kom jeg litt sent, og den eneste ledige plassen var på midten av en rad. En faktaopplysning om meg: Jeg er 1,93 meter høy. Det gjør det vanskelig å snike seg inn noe som helst sted. I tillegg hadde jeg på meg en stor boblejakke. Småirriterte foreldre flyttet vesker og laget plass blant stolene, mens jeg kavet meg på plass så forsiktig jeg kunne.

			Datteren min fikk diplomet sitt tidlig i programmet, og det var altfor varmt i boblejakka, som var vanskelig å ta av uten å skubbe borti utålmodige publikummere. Det var pinefullt kjedelig. Svettende hørte jeg det ene navnet etter det andre bli ropt opp. Men så slo soknepresten i Drøbak, som ledet opplegget, på en skjerm og annonserte at nå ble det litt underholdning. Han hadde laget en Kahoot-quiz. Letta trakk jeg opp mobilen. Endelig noe gøy. Jeg gikk inn på nettsiden, tenkte jeg skulle være festlig, skrev det rap-­inspirerte brukernavnet «J to the O» og ventet, mens navn etter navn poppet opp på skjermen. Så startet quizen. Etter en litt dårlig start gjorde jeg det veldig bra. Soknepresten kunne snart rapportere at jeg var på tredjeplass, men han slet med å uttale brukernavnet mitt. Rusa på tre strake rette svar ropte jeg ut på hiphop-engelsk: «J to the O!» Han så på meg med tomt blikk og fortsatte seansen.

			Jeg endte på en solid tredjeplass. Igjen kavet jeg meg bortover stolraden for å sanke premien. Trappen opp til scenen tok jeg i ett steg. Soknepresten leste fra skjermen:

			«På tredjeplass, ‘J to the O’.»

			Idet jeg ser soknepresten inn i øynene, skjønner jeg at noe er galt. Han borer blikket sitt i mitt og rister nesten umerkelig på hodet. Jeg snur meg til venstre, til den andre siden av scenen – og der står vinnerne av første- og andreplassen. To tålmodige små jenter på sju og åtte år. Quizen var selvfølgelig ikke for de voksne. Og jeg kom ikke engang på førsteplass.

			Jeg er ganske sikker på at det aldri har vært så stille i Smia Flerbrukshus som det var den lørdagen. Da jeg kom tilbake til stolen min, hadde datteren min smeltet ned i setet av skam.

			Jeg jobber til daglig med å utvikle beslutningsprosesser som skal redusere feilvurderinger. Likevel tolket jeg denne situasjonen så feil som det går an. Ifølge forskningen er jeg ikke alene. De fleste av oss, også erfarne beslutningstakere i bedrifter og i samfunnskritiske posisjoner, gjør slike feilvurderinger. Noen ganger kan det bli pinlig, men i de aller fleste tilfeller oppdager vi det ikke. En konsekvens av dette er at vurderingene som ligger til grunn for beslutningene våre, ofte er svakere enn de kunne ha vært.

			I ettertid ser jeg at det var mange tegn på at jeg hadde misforstått. En insisterende albue fra datteren min var det første tegnet. Et annet tegn var at et av svaralternativene på det tredje spørsmålet var «promp». Dessverre er jeg utstyrt med en klassisk menneskehjerne. Denne hjernen ignorerer relevant informasjon og tegn på feiltolkning, idet mer primære krefter som gledesrus, adrenalin og konkurranseinstinkt kicker inn. Hjernen tar mentale snarveier.

			De mentale snarveiene er gode å ha. De gjør at vi kan trekke lynraske slutninger, og de gjør oss i stand til å håndtere vanvittige mengder informasjon og en verden som bombarderer oss med valgmuligheter, distraksjoner og fristelser. Men de samme snarveiene fører også til noen tankefeller, såkalte kognitive bias, som gjør beslutningene våre dårligere enn de kunne ha vært.

			Dette er en bok om beslutninger og beslutningskvalitet. Boka bygger på et forskningsområde som har vært under enorm utvikling de siste årene. For det første vet vi mer enn noen gang tidligere om hvilke blindsoner hjernen har i møte med valgsituasjoner. For det andre har psykologifaget gjennomgått en krise de siste årene. Mye av det som var etablert kunnskap, har vist seg å være usikker. Det påvirker det vi har trodd at vi visste om beslutningsprosesser. Flere av tiltakene som skal sikre gode beslutningsprosesser, gjør ikke nødvendigvis det.

			Boka er ikke først og fremst for deg som lurer på om du skal skaffe deg ny vaskemaskin. Den er myntet på beslutninger som får store konsekvenser, eller prosesser der mindre beslutninger tas ofte, og der de i sum kan få stor betydning.

			Kanskje er du en lege som vurderer hvilken diagnose en pasient skal få, eller en investeringsrådgiver som skal vurdere en pengeplassering. Kanskje er du en snekker som tenker på å starte eget byggefirma, eller en saksbehandler i et forsikringsselskap som skal avgjøre om noen skal få erstatning. Eller så er du en del av en stor gruppe produktutviklere som skal komme opp med det nyeste nye innen frossenpizza, eller medlem av en politisk gruppe som skal stemme over et lovforslag. Kanskje er du nyansatt TV-sjef og skal for første gang bestemme hva som skal på lufta eller ikke. Eller så er du en erfaren forlagssjef som lurer på hvilke bøker du skal satse på til neste år.

			Nesten uansett hvem du er og hvilket yrke du har, tar du beslutninger som kan få store konsekvenser, enten for deg selv eller for andre. Og vi går alle i de samme fellene.

			Beslutningspsykologien har ikke løsningen i hver enkelt situasjon du havner i, men feltet kan si noe om hvilke vurderingsfeil du er sårbar for, og hva du kan gjøre for å redusere sjansen for å trå feil. For selv om beslutninger kan være komplekse og forskjellige fra gang til gang, er det mye vi kan gjøre for å legge til rette for gode og stabile beslutnings­prosesser.

			Med denne boka har jeg lyst til å gi deg trygghet på det du har mest kontroll over: dine egne beslutninger.

			Veien dit går gjennom de sju kapitlene som står foran deg. Du skal få lese om:

			
					beslutningsstiler og finne ut hvilken type du er

					at mye av det vi tror vi vet om beslutninger er feil

					tankefeller og de mentale snarveiene som gjør at vi havner i dem

					«støy» i vurderingene våre, et problem som er større enn du er klar over

					beslutninger i grupper og hvor galt det kan gå

					de beste folkene og hvordan de tenker

					de sju stegene til bedre beslutninger

			

			Du vil få lese om både min egen og andres forskning, dokumentert i referanselisten du finner i slutten av boka. Noe av min forskning bygger på enkle nettbaserte tester, som du finner på www.beslutninger.no. Ta dem gjerne før du starter på første kapittel. Det er ikke nødvendig, men det kan gjøre deg litt klokere og i det minste mer nysgjerrig.

			På engelsk kalles dette fagfeltet «judgement and decision making» eller «bedømming og beslutningstaking» på norsk. Det jeg skriver om, handler stort sett om både vurderinger og beslutninger, og i forenklingens navn bruker jeg «beslutninger» om begge deler. Det kan likevel være greit å ha i bakhodet at dette egentlig er to ulike prosesser, selv om de henger tett sammen. Forut for mange beslutninger kommer en vurdering, men ikke alltid. Og selv om noen vurderinger ender i en beslutning, er det ikke alle vurderinger som gjør det.

			Du vil få lese om mange av de mest sentrale studiene fra dette forskningsfeltet, men boka er ikke en systematisk gjennomgang av all forskningen på feltet. Forskningen har gått gjennom mitt filter. Et filter som gjenspeiler mine preferanser og tolkninger.

			God lesning.







			1 Hvilken beslutningstype er du?

			I BIBLIOTEKET TIL universitetet i Cambridge fins en godt bevart dagbok. Den tilhører ingen ringere enn Charles Darwin. I et notat fra 11. november 1838 beskriver han hvordan det var å stå midt i en av de største beslutningene han kom til å ta. Skulle han gifte seg eller ikke? Kandidaten var kusinen Emma Wedgwood II. Darwin var usikker. Han angrep problemstillingen med en vitenskapelig nøyaktighet og satte opp en liste med argumenter for og imot giftermålet. Her er noen av punktene:

			For giftermål:

			
					Kvinnelig småsnakk er godt for helsa.

					Det virker uutholdelig å tilbringe livet alene – som en kastrert arbeidsbie.

					[En kone er] Uansett bedre enn en hund.

			

			Imot giftermål:

			
					Et forferdelig tap av tid.

					Man må føye seg for alle mulige bagateller.

					Man blir tvunget til å besøke slekt.

			

			Darwin endte med at giftermål var den rette avgjørelsen. Men så kom neste beslutning: Skulle han gifte seg nå eller senere? Ny liste!

			Noen stusser nok over Darwins taktikk. Andre kjenner seg igjen og tar avgjørelser på nøyaktig samme måte. Vi har nemlig nokså ulik måte å tilnærme oss beslutninger på. Vi har ulike beslutningsstiler.

			Årsakene til variasjonen ligger i en god blanding av arv og miljø. Gener forklarer rundt 30–50 prosent av forskjellene i folks personlighet. Det overlater 50–70 prosent til «miljø», en sekkebetegnelse som inkluderer så ulike ting som oppdragelsen vi fikk, påvirkning fra vennene våre, utdanningen vi tok, rusmidlene vi leflet med, og hjernerystelsen vi pådro oss. I sum ender denne cocktailen av gener og levd liv i ulike beslutningsstiler. Disse påvirker ikke bare hvordan vi foretar valg; de påvirker også relasjonene våre. Mange konflikter kan føres tilbake til at to mennesker ikke nødvendigvis har så ulike verdier og holdninger, men at de har ulik beslutningsstil.

			Da min kone, Gunhild, og jeg flyttet inn i huset vi bor i, var det å legge gulv bare én av de altfor mange tingene vi måtte ta stilling til. Et mønster hadde etablert seg: Gunhild bestemte seg raskt, noen ganger allerede idet spørsmålet ble stilt, mens jeg var mer tvilende.

			Jeg: Skal vi legge nytt gu…?

			Gunhild: Ja!

			Jeg brukte tid. Lang tid. Noen ganger i håp om at spørsmålet skulle bli glemt, så jeg slapp å forholde meg til det, andre ganger fordi det var så mye som måtte undersøkes.

			Gunnhild: Skal vi legge nytt gulv?

			Jeg: Kanskje, men hva er egentlig målsettingen med det? Et freshere gulv? I så fall er det vel også et alternativ å pusse ned gulvet og overflatebehandle det på nytt? Og hvis ikke det er mulig, er det virkelig hensiktsmessig å legge nytt gulv nå, mens ungene fortsatt er små og skraper opp alt de kommer over? Hva slags type gulv i så fall? Hvem skal legge det? Og når skal det skje?

			Det tilspisset seg da vi skulle bygge platting: først en telefon til et snekkerfirma, så besøk fra en som spør deg ut om ulike typer plank og grunnarbeid, så et pristilbud (så høyt at du får panikkanfall), og så forhandlinger. Til slutt satt vi der med et tilbud vi måtte takke ja eller nei til. Gunhild ville takke ja. Jeg ville få inn flere tilbud.

			Gunhild: Vi takker bare ja. Nå. Så blir vi ferdig med det.

			Jeg: Vi har bare fått ett tilbud. Vi må skaffe flere.

			Gunhild: Vi har brukt en evighet på dette, vi kan ikke bruke enda mer tid.

			Jeg: At vi har brukt mye tid, er ikke et godt argument mot å bruke mer tid. Vi har fortsatt bare fått ett tilbud.

			Gunhild: Jeg orker ikke. Vi slår til nå.

			Det endte med at vi gjorde det. Slo til på tilbudet.

			Men så, etter et par runder med meg selv, kansellerte jeg bestillingen og inviterte to nye snekkere på befaring. Gunhild håndterte beslutningen med en beundringsverdig fatning. Vi brukte to fulle dager til på prosessen. Fikk vi et bedre tilbud? Var det verdt den ekstra innsatsen? Det får du ikke vite. Av to årsaker.

			For det første: Hva som skjer etter at vi har tatt en beslutning, brukes altfor ofte til å felle dom over kvaliteten på beslutningen. Det virker kanskje rimelig å la konsekvensene bli avgjørende, men et godt resultat betyr ikke nødvendigvis at det var en god avgjørelse. Å la Messi ta et straffespark kan være en god beslutning, selv om Messi bommer den dagen. Å basehoppe fra Oslo Plaza kan være en dårlig beslutning, selv om du overlever.

			Den andre grunnen til at jeg ikke røper hvordan det gikk, er at historien ikke er ment å handle om prisene på platting, men om beslutningsstiler.

			Gunhild og jeg er i all hovedsak ganske like, også når det gjelder valgene vi tar. Men som historien viser, det er noe som skiller oss. Vi har ulike beslutningsstiler. Jeg bruker mer tid og trenger mer informasjon. Hun stoler mer på mage­følelsen sin, og hun er rask. Hun er mer intuitiv. Jeg er mer analytisk. Det ene er ikke bedre enn det andre, men det betyr noe: Det sier noe om hvilket utgangspunkt vi har når vi skal ta beslutninger, og hva vi kan jobbe med for å forbedre dem. Derfor skal vi begynne med en liten test. Vi skal finne ut av hvilken beslutningstype du er.

			Testen som følger, er utviklet av Katherine Hamilton og kollegaer ved Pennsylvania State University og oversatt til norsk av meg. Den kartlegger graden av intuitiv og analytisk beslutningsstil. Disse stilene er for øvrig nært beslektet med Daniel Kahnemans beskrivelse av de to beslutningssystemene, «system 1» og «system 2». Kahneman er beslutningspsykologiens største navn og har popularisert faget gjennom bøkene Tenke, fort og langsomt og Støy. Man har i ettertid stort sett gått bort fra å snakke om systemer, blant annet fordi det gir et feilaktig bilde av at de er deler av hjernen. Systemene skildrer i realiteten ulike måter å tenke på. Tenkning av type 1 er ubevisst, refleksiv og håndterer enkle oppgaver raskt, for eksempel å legge sammen 1 + 1. Du trenger ikke regne ut svaret, det bare dukker opp idet du får oppgaven. Denne tenkemåten håndterer de fleste beslutningene vi står overfor. Tenkning av type 2 er bevisst, treg og analytisk, og håndterer mer komplekse oppgaver, som mattestykket 16 x 23. For å løse dette ved hoderegning må du antagelig bruke nesten all din tilgjengelige oppmerksomhet. Det er denne måten å tenke på som trer inn når du står overfor mer krevende og komplekse beslutninger, for eksempel valg som ikke har en åpenbar løsning. Ingen av disse måtene å tenke på er gode eller dårlige i seg selv, og begge har fordeler og ulemper avhengig av hvilke situasjoner vi befinner oss i.1

			Mens tenkemåtene er felles for oss alle, er beslutnings­stiler tendenser som skiller oss, og som kommer i grader. Den intuitive og den analytiske beslutningsstilen henger også sammen med en del andre nykker og personlighetstrekk.

			Testen består av ti påstander som du skal bruke følgende svaralternativ på:

			
					Svært uenig

					Uenig

					Verken enig eller uenig

					Enig

					Svært enig

			

			Påstandene i testen handler om hvordan du tar beslutninger som er av en viss betydning. Det fins ingen «rette» eller «gale» svar. Svar det du mener passer best for deg. Tenk på hvordan du vanligvis tar beslutninger i dag, ikke slik du ønsker å være i framtiden. Når du er ferdig, summerer du scorene i de to delene.

			
				
					
					
				
				
					
							
							Analytisk:

						
							
							Poeng (1–5)

						
					

				
				
					
							
							1.	Jeg foretrekker å hente inn all nødvendig informasjon før jeg forplikter meg til en beslutning.

						
							
					

					
							
							2.	Jeg evaluerer alternativene grundig før jeg tar et endelig valg.

						
							
					

					
							
							3.	Når jeg skal ta en beslutning, bruker jeg tid på å vurdere fordelene/ulempene eller risikoene/gevinstene ved en situasjon.

						
							
					

					
							
							4.	Å undersøke fakta er en viktig del av beslutningsprosessen min.

						
							
					

					
							
							5.	Jeg veier en rekke forskjellige faktorer opp mot hverandre når jeg skal ta en beslutning.

						
							
					

				
			

  

			
				
					
					
				
				
					
							
							Intuitiv

						
							
							Poeng (1–5)

						
					

				
				
					
							
							1.	Når jeg tar beslutninger, baserer jeg meg hovedsakelig på magefølelsen.

						
							
					

					
							
							2.	Når jeg tar beslutninger, følger jeg vanligvis min første antagelse.

						
							
					

					
							
							3.	Jeg tar beslutninger basert på intuisjon.

						
							
					

					
							
							4.	Jeg baserer meg på førsteinntrykket når jeg tar beslutninger.

						
							
					

					
							
							5.	Jeg vektlegger følelser mer enn analyse når jeg tar beslutninger.

						
							
					

				
			

			Gjennomført? Da skal du nå sitte med to scorer foran deg, én «analytisk» og én «intuitiv». Begge vil ligge et sted mellom 5 og 25, men hva betyr de? For å finne ut av det må du først sammenligne din score med andres. Da er det praktisk at 5000 nordmenn har besvart de samme spørsmålene. I tabellen under ser du hvordan scorene deres fordeler seg.

			Hva betyr dine scorer?

			
				
					
					
					
				
				
					
							
							
							Analytisk

						
							
							Intuitiv

						
					

				
				
					
							
							Lav – Rundt 20 % scorer så lavt

						
							
							Under 18

						
							
							Under 11

						
					

					
							
							Middels – Rundt 60 % scorer i dette området

						
							
							18–22

						
							
							11–16

						
					

					
							
							Høy – Rundt 20 % scorer så høyt

						
							
							Over 22

						
							
							Over 16

						
					

				
			

			La meg bruke Folkeopplysningen-makker og Skal vi ­danse-vinner Andreas Wahl som eksempel på hvordan du skal tolke testen din. Han fikk en analytisk score på 22. Med andre ord er han mer analytisk anlagt enn snittet, uten at han scorer i den ekstreme enden av skalaen. Når det gjelder hans bruk av egen intuisjon scorer han rundt 14, og havner altså omtrent midt på treet.

			Det naturlige oppfølgingsspørsmålet når man har fått scoren og sammenlignet seg med andre, er: «Men hva betyr egentlig det?» Det kan Hamilton og andres forskning gi noen svar på.

			En viktig nyansering: Du er ikke enten analytisk eller intuitiv. Alle er begge deler, men i varierende grad. Selv om det vanligste er slik at høy analytisk score ledsages av lav intuitiv score eller omvendt, er det langt fra alltid slik. Det er riktigere å se på dem som separate, men relaterte stiler. I forenklingens navn beskriver jeg under hva forskningen sier om stereotypene, de med høy analytisk score (og lav intuitiv score) og de med høy intuitiv score (og lav analytisk score).

			Du er analytisk

			Dersom du scorer høyt på analytisk beslutningsstil, står du i fare for å bruke for mye tid på beslutningene dine. Mange beslutninger bør overlates til magefølelsen, en magefølelse du kanskje skal kjenne litt mer på. Vi tar fryktelig mange beslutninger og bør ta de fleste av dem raskt. Dette er ikke min sterkeste side og kanskje ikke din heller?

			Du har også en tendens til å forsøke å optimalisere eller «maksimere» verdien av dine beslutninger. Du ser etter det beste alternativet, selv når det du sitter med, er nokså bra. Du har kanskje en jobb du er ganske fornøyd med, men er likevel på utkikk etter noe bedre. Professor i ledelse og organisasjonspsykologi ved Handelshøyskolen BI, Linda Lai, har forsket på beslutningsstiler og har gjennomført to store studier som involverte flere tusen nordmenn og som kartla tendensen til å maksimere beslutninger. Hun fant ut at mange kan betraktes som «maksimerere». Disse er nokså illojale kunder. De er typen som ofte skifter bank, mobil­abonnement eller bilmerke på jakt etter det mest lønnsomme og nyttige. Dette høres kanskje bra ut, men å være en som hele tiden maksimerer, kommer også med en god dose beslutningsvegring. Linda Lai beskriver det slik: «Man kan så mye om produktene og aner at neste års modell er bedre. Man kan nesten angre på et kjøp før man kjøper produktet.»

			De analytiske tenker nøye igjennom både de små og de store tingene. Steve Jobs var en ekstremversjon av denne typen. Han brukte to uker på å undersøke og ha daglige samtaler med familien over middagsbordet om hvilken vaskemaskin de skulle kjøpe. Her ble aspekter som tidsbruk, klesslitasje, såpemengde, vannmengde, design og forskjellen på europeiske og amerikanske modeller grundig gjennomgått. Jobs syntes det var en givende prosess. Jeg er usikker på om familien hans syntes det samme.

			Scorer du høyt her, er det også sannsynlig at du ikke bare har evnen til å tenke logisk og analytisk, men også liker det. Et ryddig Excel-ark gir energi og god stemning. Du kan rett og slett oppleve glede ved å løse problemer på denne måten. Her kan det oppstå gnisninger om du samarbeider med mennesker som mister all livsgnist i møte med et Excel-ark. Motsatt vil de rendyrkede analytikerne antagelig sette mindre pris på velmenende råd om å følge magefølelsen. For hva har vel den med saken å gjøre? De som scorer høyt på analytisk beslutningsstil, ser gjerne på seg selv som ryddige mennesker som overholder tidsfrister. 

			Litt overraskende er det kanskje at de også scorer høyere på personlighetstrekkene åpenhet og medmenneskelighet. Men ved nærmere ettertanke er det nok ikke så rart likevel. Når man er typen som liker å trekke inn mye informasjon og vurderer mange elementer, kan også medmenneskelige perspektiv bli viktige.

			Det kan være overraskende mye kjærlighet i et Excel-ark. Et lite apropos til dette resultatet: Selv om eksemplene vi har brukt handler om Charles Darwin og Steve Jobs, er det i virkeligheten liten eller ingen sammenheng mellom kjønn og beslutningsstil. Det er ikke slik at menns beslutningsstil er analytisk, mens kvinner styres av intuisjonen. Det er lett å få det inntrykket. Denne dikotomien lever godt i populær­kulturen, men det er altså lite i forskningen som tyder på at den stemmer. Hvis du plukket en tilfeldig mann og kvinne fra de 5000 som tok testen min, ville det være 45 prosent sannsynlig at kvinnen hadde en høyere analytisk score enn mannen. En annen stereotypi forbundet med de analytisk anlagte er at de er introverte, firkantede og litt keitete i møte med andre mennesker. Bare så det er sagt: De som scorer høyt på den analytiske skalaen, er ikke mindre sosiale og omgjengelige enn andre.

			Du er intuitiv

			Dersom du scorer høyt på intuitiv beslutningsstil, tar du oftere beslutninger basert på magefølelsen. Det er ingen dum strategi. Intuisjonen vår bygger på de samlede erfaringene vi har gjort oss gjennom livet, og det er vanligvis et usedvanlig godt beslutningsgrunnlag. Tiden eller innsatsen som kreves for å finne den perfekte løsningen, veier heller ikke alltid opp for all tiden som har blitt brukt på å komme dit. I mange tilfeller er også beslutningstempoet viktigere enn å lande den aller beste avgjørelsen. Her kan det være at du briljerer.

			Det er kanskje ikke overraskende at personer med høy intuitiv score kjenner mindre glede i forbindelse med analytisk og logisk tenkning. De baserer seg oftere på inntrykk, følelser og kroppslige fornemmelser. I kjøpssituasjoner følger de intuitive «godt nok»-prinsippet. En tur på IKEA varer ikke nødvendigvis så lenge med en intuitiv person på laget, men det er nok kanskje større sjanse for at du kommer hjem med litt flere telys og servietter enn planlagt. De intuitive har noen minimumskrav, men så lenge disse blir møtt, dveler de ikke lenge ved valgene sine. Ifølge Lais forskning er denne gruppen mer lojale til sitt valgte produkt og opplever mindre frustrasjon i etterkant av kjøpet. Kanskje er det slik at de ikke tenker så mye på kjøpene sine eller at de er spesielt flinke til å rettferdiggjøre dem i etterkant? Det siste er nok noe mange gjør. Mange av dem som leser reklamen for et produkt er, ifølge Linda Lai, faktisk dem som nettopp har kjøpt det. Behovet for å lytte til intuisjonen kan føre til gnisninger om man møter en rendyrket analytiker som vil hjelpe til ved å sette opp en objektiv for-og-imot-liste. For hva i alle dager skal den listen brukes til?

			Også intuitive folk rammes av en del fordommer, som trenger en justering. Du kan bli overrasket over hvor ofte «streite» folk går rett til intuisjonen idet viktige beslutninger skal tas. Helt ulike mennesker kan ha en intuitiv beslutnings­stil. De som i det store og hele følger intuisjonen, har også like høy IQ som dem som sjelden lytter til den. At du vanligvis lar intuisjonen stå for avgjørelsene, betyr heller ikke at du er en rotekopp eller et mer følelsesmessig ustabilt og nevrotisk menneske. Du kan selvfølgelig være det, men ikke nødvendigvis.

			*

			Å dele noe så komplekst som beslutningsstil i to er en dramatisk forenkling. Ikke heng deg opp i din nøyaktige score eller om de forskjellige sammenhengene stemmer for din del. Det viktigste er at du får mer innsikt i dine tendenser og hvordan du plasserer deg sammenlignet med andre, en innsikt som kan komme godt med i framtidige beslutnings­situasjoner. Testen kan forhåpentlig også gjøre deg litt mindre forbauset over måten de rundt deg tar beslutninger på.

			Når man skal forsøke å endre beslutningsprosesser, er det lurt å ha i bakhodet at menneskene som er involvert, takler beslutningssituasjoner forskjellig og har ulike verdifulle trekk. Det fins ikke noen «riktig» eller «gal» beslutningsstil. En liten moderering må likevel til: Siden denne boka skal handle om de viktige beslutningene, er det på sin plass å påpeke at når viktige beslutninger skal tas, er det vanligvis klokt med systematisk informasjonsinnhenting, analyse og dobbelsjekking – ord som smelter mitt hjerte, men som kan frambringe akutt kjedsomhet hos de mer intuitive.

			Likevel spiller det ikke så stor rolle hvilken ende av skalaen du havner i. Man kan si mye om de intuitive og de analytiske, men hvis man skal peke på én ting forskningen har konkludert med, så er det at vi alle har et stort forbedringspotensial når det gjelder beslutningene vi tar. Problemene som oppstår i utfordrende valgsituasjoner, er de samme – vi har bare et litt ulikt utgangspunkt for å håndtere dem. Noen ganger har de utpreget analytiske en liten fordel, andre ganger er det definitivt best å være en mer intuitiv type.

